## El Museu de Belles Arts de València exhibix ‘Col·lecció Masaveu: objecte i naturalesa’, que recorre 150 anys per la natura morta i la pintura de flors a Espanya

*** Arreplega obres de mestres com Juan van der Hamen, Alejandro de Loarte, Juan de Zurbarán, Juan de Arellano o Luis Meléndez
* L’exposició estarà oberta fins al 15 de juny**

El Museu de Belles Arts de València (MuBAV) i la Fundació María Cristina Masaveu Peterson han presentat l’exposició ‘Col·lecció Masaveu: objecte i naturalesa. Natures mortes i florers dels segles XVII-XVIII’, que es podrà visitar fins al pròxim 15 de juny.

Esta mostra proposa un recorregut de segle i mig per la natura morta espanyola en quasi mig centenar d’obres d’alguns dels artistes més anomenats consagrats al gènere: des dels sobris plantejaments de Juan van der Hamen, Alejandro de Loarte o Juan de Zurbarán, passant per les solucions plenes de barroquisme de Juan de Arellano, fins a concloure amb les refinades composicions de Luis Meléndez.

La presentació ha comptat amb la presència de la secretària autonòmica de Cultura, Pilar Tébar; el director del Museu de Belles Arts de València, Pablo González Tornel; el secretari del Patronat de la Fundació María Cristina Masaveu Peterson, Álvaro Sánchez; i el comissari de l’exposició, Ángel Aterido, professor d’Història de l’Art de la Universitat Complutense de Madrid i especialista en pintura espanyola del segle XVII.

Pilar Tébar ha incidit en la importància de la col·laboració publicoprivada i ha ressaltat que esta exposició “és la tercera fita en la fructífera col·laboració entre el MuBAV i la Fundació María Cristina Masaveu Peterson, que ha tornat a demostrar la seua generositat cap a la Comunitat Valenciana amb el préstec d’estes obres d’enorme qualitat que no tinc dubte que seran un reclam per als visitants”.

Per la seua banda, Pablo González Tornel ha assenyalat que esta “exquisida col·lecció de naturaleses mortes és una de les més riques del Segle d’Or espanyol”. Així mateix, ha destacat que el comissariat científic del professor Aterido “assegura la qualitat de la proposta. Obres mestres i rigor científic són i seran les senyes d’identitat del Museu de Belles Arts de València”, ha conclòs.

Álvaro Sánchez, secretari del patronat de la Fundació María Cristina Masaveu Peterson, ha destacat que esta exposició “demostra la labor de difusió de la Col·lecció Masaveu que ha vingut desenrotllant la Fundació María Cristina Masaveu Peterson en els últims anys, com a institució hereva de la tradició centenària de mecenatge que ha caracteritzat els seus antecessors al llarg de generacions”.

**Naturalesa morta**

El gènere de la naturalesa morta constituïx un dels nuclis temàtics més coherents dins de la Col·lecció Masaveu, considerada com una de les col·leccions d’art privades més importants d’Espanya. En esta exposició s’ha reunit una selecció significativa de natures mortes, centrada en les seues peces més excel·lents del Barroc i la Il·lustració.

A través d’esta, s’oferix un panorama de l’origen i l’evolució d’un dels assumptes pictòrics més estesos en la tradició occidental. Totes estes peces procedixen dels fons de la Col·lecció Masaveu, i es completen amb adquisicions realitzades recentment per la Fundació María Cristina Masaveu Peterson.

L’exposició, que s’ha mostrat amb anterioritat en la Fundació Unicaja de Sevilla, en el Museu de Belles Arts d’Astúries i en el Centre de la Fundació María Cristina Masaveu Peterson de Madrid, es presenta ara a València redissenyada, amb diferències en l’organització, nombre de peces exposades i noves incorporacions.

Per a la presentació en el Museu de Belles Arts de València s’ha adaptat el discurs expositiu amb la intenció de reflectir l’orientació que les col·leccions Masaveu han pres en els últims anys. Per això, a més de les natures mortes espanyoles, que conformen el grup més nombrós de la mostra, s’han inclòs obres d’artistes italians i flamencs que aspiren a crear un conjunt rellevant sobre l’evolució del gènere de la naturalesa morta a Europa.

Es tracta de dos pintures italianes, una espanyola i una taula de tema floral pintada a Flandes, totes adquirides recentment per la Fundació María Cristina Masaveu, que han sigut restaurades per a l’ocasió, i que s’exposen per primera vegada des del seu ingrés en la Col·lecció Masaveu.

Entre estes destaquen especialment *Sotacopa amb bresquilles i raïm* de l’artista cremonés Panfilo Nuvolone, i *Garlanda de roses i clavells*, del pintor flamenc Christiaan Luyckx, dos artistes molt poc representats en les col·leccions espanyoles.

Este projecte és un exemple més de l’estreta col·laboració institucional existent entre el Museu de Belles Arts de València i la Fundació María Cristina Masaveu Peterson, i que dona continuïtat a altres iniciatives d’enorme calat, com l’exposició ‘Col·lecció Masaveu. Sorolla’, que es va presentar en el museu valencià en 2023 amb motiu del centenari de la mort del pintor, o amb l’exposició ‘Col·lecció del Museu de Belles Arts de València. Del Bosco a Sorolla’, organitzada per a la seu de la Fundació María Cristina Masaveu Peterson de Madrid en 2024.

**La Col·lecció Masaveu**

La Col·lecció Masaveu constituïx un dels fons artístics privats més rellevants d’Espanya, reunida i enriquida al llarg de diverses generacions i destaca no solament pel seu elevat nombre de peces, sinó també per l’excepcional categoria i varietat d’estes, perquè comprenen des de l’Edat Mitjana fins a l’actualitat, amb especial preferència per la pintura.

Obres d’artistes de reconegut prestigi com Gerung, El Greco, Ribera, Zurbarán, Murillo, Meléndez, Goya, Sorolla, Casas, Picasso, Braque, Dalí, Miró, Warhol i Barceló, formen part d’este patrimoni.

**La Fundació María Cristina Masaveu Peterson**

La Fundació María Cristina Masaveu Peterson és una fundació espanyola cultural privada sense ànim de lucre i d’interés general, d’àmbit nacional i internacional. Creada en 2006 per María Cristina Masaveu, naix amb la vocació d’impulsar, dins de la tradició de mecenatge de la família Masaveu, la cultura, la formació i la investigació científica.

Fecha: 06/03/2025